Opštinskom Sudu U Kruševcu
Kruševac
TUŽILjA : MARINKOVIĆ VERA iz Kruševca , Partizanska 12 ,
Tužena : 1. Mihajlović Katarina iz Kruševca ul. Velizara Stankovića 14
2. Mihajlović Vesna iz Kruševca ul. Velizara Stankovića 14
Tužba radi ispražnjenja poslovnog prostora i naknade štete
Tužene obavljaju frizersko-kozmetičarsku delatnost u tužiljinom poslovnom prostoru - lokalu površine 50 kvm , koji se nalazi u Kruševcu u ul. Velizara Stankovića 14
Prvotužena je sa tužiljom zaključila ugovor o zakupu na određeno vreme od 01. 06. 2003. do 01. 06. 2004. godine ,
DOKAZ : Ugovor o zakupu poslovnih prostorija od 09. 05. 2003. godine
Pre isteka ugovora o zakupu tužilja je od tuženih zatražila da izmire zakupninu za protekli period , kao i troškove , te da isprazne poslovni prostor do roka određenog ugovorom .
Međutim , tužene nisu ispoštovale ugovorene obaveze i nisu ispraznile lokal iako je ugovor o zakupu prestao 1. 06. 2004. godine , nakon čega im je tužilja pismenim putem dala dodatni rok za iseljenje do 31. avgusta 2004. godine .
Dokaz :
- saslušanje stranaka
- pismeno saopštenje o otkazu od 01. 08. , i 21. 08. 2004. godine
Za vreme trajanja ugovora o zakupu tužene nisu uopšte plaćale zakupninu .
Koristile su poslovni lokal protivno njegovoj nameni i ugovoru jer su protiv volje tužilje izvršile prepravke na lokalu tako da su ga koristile i za stanovanje .
Uz to , nisu plaćale troškove utrošene električne energije , vode i druge komunalne troškove tako da su isti na dan 12. 09. 2004. godine iznosili 3.910,00 dinara .
Zbog svega toga tužilja je višestruko oštećena pa ovom tužbom od tuženih potražuje i zakupninu i naknadu štete , i to :
- na ime do sada neplaćene zakupnine lokala 14.850,00 dinara ( 15 meseci po 990,00 dinara ,
- na ime naknade za korišćenje lokala nakon 1. 09. 2004. g. do ispražnjenja istog , po 990,00 dinara mesečno , u ukupnom iznosu utvrđenom presudom ,
- na ime obeštećenja zbog korišćenja lokala protivno nameni 20.000,00 dinara , kao i zakonsku zateznu kamatu po svim tim stavkama od dana utuženja do isplate .
Dokaz :
- saslušanje svedoka : Slobodana Mihajlovića iz Kruševca , ul. Kičevska 21 i Radoja Durutovića iz Kruševca , ul. Makedonska 29
- saslušanje stranaka
Tužene su prilikom zaključenja ugovora o zakupu deponovale kod tužilje , na ime obezbeđenja plaćanja zakupnine i troškova , iznos od 16.500,00 dinara , ali njihova dugovanja prema tužilji prevazilaze taj iznos .
Zato tužilja traži od suda da naloži iseljenje tuženih i obaveže ih na plaćanje svih njihovih obaveza prema tužilji , te predlaže sudu da provede postupak i primenom čl. 581 , 595. i drugih odredaba ZOO , donese Presudu
OBAVEZUJU SE tužene Mihajlović Katarina i Mihajlović Vesna , obe iz Kruševca da u roku od 15 dana od dana presuđenja isprazne od lica i stvari poslovni prostor u Kruševcu , ulica Velizara Stankovića 14 , površine 30 kvm , i isti predaju u primljenom stanju u državinu tužilje , pod pretnjom prinudnog izvršenja .
OBAVEZUJU SE tužene Mihajlović Katarina i Mihajlović Vesna da solidarno plate tužilji na ime neplaćene zakupnine za period 01. 06. 2003. do 01. 09. 2004. godine iznos od 14.850,00 dinara i na ime naknade štete iznos od 20.000,00 dinara , sve sa zakonskom zateznom kamatom od utuženja do isplate , kao i da joj isplate zakupninu za period od 1. 09. 2004. godine do dana iseljenja u iznosu od po 990,00 dinara mesečno .
Obavezuju se tužene da tužilji solidarno naknade troškove parničnog postupka koliko budu izneli do okončanja parnice .
u Kruševcu , 15. 09. 2004. godine
Prilog : pismena navedena u tužbi